Xi jiem ilu ltaqjt ma' wieħed żagħżugħ, ħabib tiegħi li għadu kif spiċca l-università u bħalissa għaddej minn għall-oħra biex isib post fejn jaħdem. Qalli, "L-ewwel jitolbuk il-lista tal-kwalifiki li għandek u wara jistaqsuk dwar l-esperjenza tiegħek f'dak ix-xogħol." Min jaf, f'dawn il-jiem, kemm hemm żgħażagħ oħra bħalu. Għax illum dik il-kultura, kważi kollox sar jiddepdi mill-kwalifiki u l-esperjenza li jkollok. Imbagħad ġiet f'moħħi d-diskussjoni li hawn għaddejja bħalissa fil-media dwar it-tmexxija tal-Knisja f'Malta u staqsejt lili nnifsi, "Min jaf xi kwalifiki jrid ikollok biex issir isqof? Min jaf jekk tkunx trid timla xi applikazzjoni u tehmeż magħha kopja taċ-ċertifikati li għandek? Min jaf minn min ikun magħmul il-bord tal-għażla (jekk ikun hemm wieħed) u jekk jistaqsukx dwar l-esperjenza li jkollok?" Illum moħħna hekk sar jaħdem. Sintendi mhux qed ngħid li dan huwa ħażin, għax fejn il-ġudizzju jrid isir mill-bniedem, bilfors irid ikun hemm xi kriterji li jistabilixxu jekk l-għażla tkunx waħda ġusta. Inkella mur ħalli għal ilsien in-nies. U ngħiduha kif inhi, ġieli jkollhom raġun. Jikkwalifika lil min jagħżel. Imma din tal-kwalifiki lili fakkritni fi kliem li darba qalli wieħed ħabib tal-qalb tiegħi, "il-Mulej ma jagħżilx li min huwa kwalifikat, imma jikkwalifika lil min jagħżel." Kemm jimxi b'mod differenti minna l-Mulej! Meta għażel lil Pietru, ma tantx naħseb li kellu ċertifikati akkademiċi x'jippreżentalu, u l-istess naħseb fil-każ tal-ħdax l-oħra. Xi kwalifiki kellhom qaddisin kbar bħal Franġisku ta' Assisi biex waqqaf l-ordni li għadu jġib ismu sal-lum? Xi kwalifiki kellha Tereża, is-soru tal-Kalkutta biex ġiet magħżula tagħmel dak li għamlet? X'ikwalifika lill-Kurat ta' Ars, biex sar saċerdot, imbagħad kappillan u llum il-qaddis protettur tal-kappillani u tas-saċerdoti? Ma nkomplix insemmi għax il-lista ma tispiċċa qatt. Imma ngħiduha kif inhi, xi kwalifiki jista' jkollu l-bniedem biex ikun magħżul minn Alla. X'ċertifikati ppreżentajna jiena u inti, meta dakinhar tal-Magħmudija tagħna, bi grazzja speċjali konna magħżula biex inkunu infilsati fil-Ġisem ta' Kristu? Iva, il-Mulej tagħna hekk jaħdem, u dan bid-dikjarar. Ġesù nnifsu kien qalu elfejn sena ilu, "Mhux intom għażiltu lili, imma jiena għażilt lilkom". Mur staqsieh għaliex għażel lill-Pietru biex imexxi l-Knisja u mhux lil wieħed mill-oħrajn! U dan mieta kien jaf minn qabel li se jiċħdu u jaħlef li ma jafux. Tgħid ma kienx hemm min kien aħjar minnu, aktar kwalifikat u aktar effiċjenti? F'idejn l-Ispirtu. Illum il-Mulej hekk għadu jaħdem, bl-istess mod. Xi ħadd jista' jgħid, "Bil-preferenzi!" Iva, il-Mulej jippreferina kollha kemm aħna. Isejħilna kollha kemm aħna. Iħobbna kollha kemm aħna, imma mhux lil kulħadd jagħtih l-istess missjoni x'jaqdi. Dik f'idejn l-Ispirtu. U allura l-ewwel u l-aqwa kwalifika li jrid ikollok hija s-sejħa Tiegħu; kemm biex biex issir Isqof, kemm saċerdot jew reliġjuż, anke biex issir nisrani. Ma' din il-kwalifika indispensabbli meħtieġa oħra, il-ġenerożità kbira ta' dak li jkun imsejjaħ biex b'ħafna mħabba u umiltà jaċċetta dik is-sejħa. Il-ħwejjeġ l-oħrajn kollha huma ferm sekondarji. Għalhekk irrid niftaħ għajnejja u noqgħod attent qabel naqbad nisparla kontra dak jew kontra dawn; mhux biss dwar l-Isqof, mhux biss dwar xi saċerdot, imma wkoll dwar kull wieħed u kull waħda minna. Għax meta ngħid kontra dak jew kontra dawn, inkun qed noħodha direttament kontra Min għażilhom.
Xi kwalifiki jrid ikollok biex issir Isqof?